शारदा की धारा को मोड़ने के लिए खोदी गई क्यूनेट ने जलस्तर बढ़ते ही काम शुरू कर दिया है। क्यूनेटन कुदरती चौड़ाई लेती जा रही है, जिससे दौलतापुर की ओर धार में कमी आ गई है। अगर हालात ऐसे ही रहे और कोई कुदरती अड़चन न आई तो धारा के जल्द ही दौलतापुर के किनारे छोड़ देने के आसार जताए जाने लगे हैं। हालांकि इस बात पर जरूर इत्तेफाक है कि लोग क्यूनेट के चौड़ाई लेने को कुदरती कह रहे हैं, लेकिन सिंचाई महकमे के लोग कहते हैं कि क्यूनेट इसी तरह खोदी जाती है कि जलस्तर बढ़ते ही उसमें आया पानी उसे अपने आप चौड़ा कर दे। फिलहाल यह भी इस इलाके के लिए काफी मुफीद बात मानी जा रही है।